text: Màster tast de garnatxes amb LaFou Els Amelers - La Fou
  Màster tast de garnatxes amb LaFou Els Amelers
  El passat 24 de novembre, va tenir lloc a Barcelona un dels actes més especials que la Denominació d'Origen Terra Alta organitza per promocionar el concurs internacional Grenaches du Monde, del que serà seu oficial l'any vinent: un màster tast de garnatxes conduït pel Master of Wine holandès Frank Smulders, seguidor de la garnatxa catalana i, en especial, de la garnatxa blanca de la Terra Alta.
  Al tast es van poder degustar garnatxes de les 4 denominacions d'origen "garnatxeres" per excel·lència a Catalunya: DO Empordà, DO Montsant, DOQ Priorat i DO Terra Alta, amb algunes garnatxes de principis de segle i fins i tot una referència de garnatxa blanca de l'any 1996.
  Van obrir el tast les garnatxes blanques de l'amfitriona DO Terra Alta, una selecció de vins de 7 dels cellers que conformen la DO on la garnatxa blanca és la varietat emblema, amb una concentració molt alta de tota la garnatxa mundial (33%), números que arriben fins al 75% si parlem de la producció a l'Estat Espanyol i fins a un 90% a Catalunya. El primer dels vins tastats va ser LaFou Els Amelers 2013 (100% garnatxa blanca) de LaFou Celler.